CELEX: 32021R0571
Language: el
Date: 2021-01-20 00:00:00
Title: Κατ’ εξουσιοδότηση κανονισμός (ΕΕ) 2021/571 της Επιτροπής της 20ής Ιανουαρίου 2021 για την τροποποίηση του παραρτήματος του κανονισμού (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου όσον αφορά τον κατάλογο των ουσιών που μπορούν να προστεθούν στα παρασκευάσματα για βρέφη και τα παρασκευάσματα δεύτερης βρεφικής ηλικίας, στις βρεφικές τροφές και στις μεταποιημένες τροφές με βάση τα δημητριακά (Κείμενο που παρουσιάζει ενδιαφέρον για τον ΕΟΧ)

8.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 120/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/571 ΤΗΣ ΕΠΙΤΡΟΠΗΣ
         της 20ής Ιανουαρίου 2021
         για την τροποποίηση του παραρτήματος του κανονισμού (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου όσον αφορά τον κατάλογο των ουσιών που μπορούν να προστεθούν στα παρασκευάσματα για βρέφη και τα παρασκευάσματα δεύτερης βρεφικής ηλικίας, στις βρεφικές τροφές και στις μεταποιημένες τροφές με βάση τα δημητριακά
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 609/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, για τα τρόφιμα τα οποία προορίζονται για βρέφη και μικρά παιδιά, και για τα τρόφιμα που προορίζονται για ειδικούς ιατρικούς σκοπούς, και ως υποκατάστατα του συνόλου του διαιτολογίου για τον έλεγχο του σωματικού βάρους και για την κατάργηση της οδηγίας 92/52/ΕΟΚ του Συμβουλίου, των οδηγιών της Επιτροπής 96/8/ΕΚ, 1999/21/ΕΚ, 2006/125/ΕΚ και 2006/141/ΕΚ, της οδηγίας 2009/39/ΕΚ του Ευρωπαϊκού Κοινοβουλίου και του Συμβουλίου και των κανονισμών της Επιτροπής (ΕΚ) αριθ. 41/2009 και (ΕΚ) αριθ. 953/2009 (1), και ιδίως το άρθρο 16,
         Εκτιμώντας τα ακόλουθα:
         
                     (1)
                  
                  
                     Το παράρτημα του κανονισμού (ΕΕ) αριθ. 609/2013 θεσπίζει κατάλογο της Ένωσης με τις ουσίες που μπορούν να προστεθούν σε μία ή περισσότερες κατηγορίες τροφίμων που αναφέρονται στο άρθρο 1 παράγραφος 1 του εν λόγω κανονισμού.
                  
               
                     (2)
                  
                  
                     Το παράρτημα του κανονισμού (ΕΕ) αριθ. 609/2013 επιτρέπει επί του παρόντος την προσθήκη του L-μεθυλοφολικού ασβεστίου ως πηγής φολικού οξέος στα τρόφιμα για ειδικούς ιατρικούς σκοπούς και στα υποκατάστατα του συνόλου του διαιτολογίου για τον έλεγχο του σωματικού βάρους.
                  
               
                     (3)
                  
                  
                     Κατόπιν αίτησης με την οποία ζητήθηκε να επιτρέπεται η χρήση του L-μεθυλοφολικού ασβεστίου ως πηγής φολικού οξέος και στα παρασκευάσματα για βρέφη, τα παρασκευάσματα δεύτερης βρεφικής ηλικίας, τα μεταποιημένα τρόφιμα με βάση τα δημητριακά και τις παιδικές τροφές, στα απαιτούμενα επίπεδα ώστε να πληρούνται οι απαιτήσεις σύνθεσης για το φολικό οξύ που προβλέπονται από τη νομοθεσία της Ένωσης για τα εν λόγω τρόφιμα, η Επιτροπή ζήτησε από την Ευρωπαϊκή Αρχή για την Ασφάλεια των Τροφίμων (στο εξής: Αρχή) να γνωμοδοτήσει σχετικά με την ασφάλεια και τη βιοδιαθεσιμότητα της ουσίας αυτής όταν προστίθεται στα εν λόγω τρόφιμα. Στη γνώμη που εξέδωσε την 27η Νοεμβρίου 2019 (2), η Αρχή κατέληξε στο συμπέρασμα ότι το L-μεθυλοφολικό ασβέστιο είναι πηγή από την οποία το φολικό οξύ είναι βιοδιαθέσιμο και ότι είναι ασφαλές στο πλαίσιο των προτεινόμενων χρήσεων και επιπέδων χρήσης για τον πληθυσμό-στόχο που είναι βρέφη (< 12 μηνών) και μικρά παιδιά (12 -< 36 μηνών).
                  
               
                     (4)
                  
                  
                     Η Επιτροπή θεωρεί ότι η γνώμη της Αρχής παρέχει επαρκείς λόγους για να διαπιστωθεί ότι το L-μεθυλοφολικό ασβέστιο δεν προκαλεί ανησυχίες για την ασφάλεια ως πηγή φολικού οξέος, όταν χρησιμοποιείται στα παρασκευάσματα για βρέφη, τα παρασκευάσματα δεύτερης βρεφικής ηλικίας, τα μεταποιημένα τρόφιμα με βάση τα δημητριακά και τις παιδικές τροφές στα απαιτούμενα επίπεδα. Ως εκ τούτου, το L-μεθυλοφολικό ασβέστιο θα πρέπει να συμπεριληφθεί στον κατάλογο που παρατίθεται στο παράρτημα του κανονισμού (ΕΕ) αριθ. 609/2013 ως πηγή φολικού οξέος στις εν λόγω κατηγορίες τροφίμων.
                  
               
                     (5)
                  
                  
                     Ως εκ τούτου, ο κανονισμός (ΕΕ) αριθ. 609/2013 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα του κανονισμού (ΕΕ) αριθ. 609/2013 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Ιανουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 181 της 29.6.2013, σ. 35.
         
            (2)  Ομάδα της EFSA για τα διαιτητικά προϊόντα, τη διατροφή και τις αλλεργίες (NDA), επιστημονική γνώμη σχετικά με το L-μεθυλοφολικό ασβέστιο ως πηγή φολικού οξέος, που προστίθεται για διατροφικούς σκοπούς στα παρασκευάσματα για βρέφη και τα παρασκευάσματα δεύτερης βρεφικής ηλικίας, στις βρεφικές τροφές και στις μεταποιημένες τροφές με βάση τα δημητριακά, EFSA Journal, dοi: 10.2903/j.efsa.2020,5947.
      
      
         
            ΠΑΡΑΡΤΗΜΑ
            Το παράρτημα του κανονισμού (ΕΕ) αριθ. 609/2013 τροποποιείται ως εξής:
            
                        α)
                     
                     
                        στην ουσία «φολικό οξύ», η εγγραφή «L-μεθυλοφολικό ασβέστιο» αντικαθίσταται από την ακόλουθη:
                        
                                    «L-μεθυλοφολικό ασβέστιο
                                 
                                 
                                    X
                                 
                                 
                                    X
                                 
                                 
                                    X
                                 
                                 
                                    X»